**Časopis *Obnova***

**UPUTE AUTORIMA**

**1. Općenite smjernice**

* Časopis za kulturu, društvo i politiku *Obnova* objavljuje razgovore, članke (vezane i nevezane uz temu broja), prikaze knjiga i radove iz područja književnosti (pjesništvo, pjesnička proza i kraći narativni oblici kao što su priče, crtice, eseji, novele ili njihovi prijevodi sa stranih jezika) i umjetnosti (prikazi radova suvremenih likovnih umjetnika, radovi koji tematiziraju povijesti umjetnosti, prikazi/recenzije filmova, glazbe, kazališnih predstava, likovnih izložbi).
* Svi radovi podliježu recenzijskom postupku, osim radova iz književnosti o kojima odlučuje uredništvo. Recenzija može biti pozitivna, negativna i uvjetna, a piše se u skladu s preporukama Ministarstva znanosti i obrazovanja. Ako autori ne uvaže i rad prilagode prema uputama recenzenata, on ne će biti objavljen. Prije dostave recenzentima, uredništvo provodi uvid u radove i potvrđuje one koji se šalju u postupak ocjenjivanja. Prije recenzijskoga postupka radovi se mogu dostaviti autorima na uređivanje prema komentarima uredništva, kao priprema za recenzijski postupak. Kod izmjena koje traži uredništvo ili recenzent potrebno je koristiti opciju praćenja promjena (*track changes*) ili tako da se promjene naglase drugačijom bojom slova. Recenzentima se rad dostavlja bez imena autora te uredništvo nije dužno javno obznaniti imena recenzenata - tzv. „dvostruko slijepa recenzija”.
* Radovi se dostavljaju u elektroničkom obliku u programu MS Word,a dokument treba nasloviti imenom, prezimenom, nazivom rada i datumom verzije (npr. Marko Paradžik\_Pjesme\_06.02.2017. godine). Kada se članak dostavlja, jasno se mora naglasiti kategorija kojoj rad pripada – rad vezan uz temu broja, razno (nevezano uz temu broja), umjetnost ili književnost. Rad smije imati najviše deset autorskih kartica te mora biti pisan proredom 1,5 u glavnom tekstu i 1 u bilješkama. U tekstu se koristi Times New Roman veličine 12, a u bilješkama veličine 10. Na kraju rada obvezno je navesti popis izvora i literature, u abecednom slijedu.
* Uz članak se u praksi ne prilažu likovni prilozi, osim u posebnim slučajevima (grafovi, karte, tablice i sl. prikazi kao neizostavni izvori podataka vezani uz sadržaj rada). U tom slučaju prikazi se (preporučljivo ne više od dva) prilažu u rezoluciji većoj od 300 DPI. Grafički prilozi dostavljaju se zasebno u mailu kao privitci, nikako u okviru samog dokumenta.
* Autori koji rad za objavu u *Obnovi* šalju prvi put, u mailu trebaju priložiti i svoj kratak životopis, koji ne će biti objavljen nego se čuva u arhivi autora časopisa.

**Vrste radova koji se objavljuju u časopisu Obnova**

Radovi se pišu u obliku znanstveno-stručnih članaka, eseja, umjetničkih osvrta i prikaza.

* Znanstveno-stručni članci pišu se prema pravilima iz 2. točke uputa.
* Eseji se pišu u skladu s uputama za pisanje eseja (3. točka uputa), a uporaba izvora i literature u obliku referenci odgovara metodologiji pisanja znanstvenoga rada.
* Prikazi knjiga i osvrti pišu se u obliku proznoga djela koji oblikom odgovara eseju. Prije pisanja prikaza knjiga potrebno je pročitati neki od relevantnih prikaza objavljenih u znanstvenim časopisima (preporučujemo pretragu na portalu znanstvenih časopisa „Hrčak“) ili koji od dosadašnjih prikaza objavljenih u časopisu *Obnova* kako bi se autoru približili osnovni elementi prikaza ili osvrta.

**2. Upute za pisanje radova (znanstveni / stručni oblik)**

* Opće upute

Rad mora sadržavati naslovnu stranicu (1 kartica) s imenom, prezimenom te sažetkom na hrvatskomu jeziku (do 150 riječi) i ključnim riječima. Svaki rad mora sadržavati obvezne elemente: Uvod, Zaključak, poglavlja unutar rada, Popis izvora i literature te Sažetak na engleskom ili nekom drugom svjetskom jeziku (do 150 riječi). Popis izvora i literature prilaže se na kraju rada, abecednim redom. Ključne riječi pišu se na hrvatskom i engleskom jeziku, u *kurzivu* te ih ne smije biti manje od tri ni više od pet.

Primjer:

Ključne riječi: *povijest Katoličke crkve, Josip Juraj Strossmayer, Đakovačka biskupija*

Rad ne smije biti duži od 15 kartica teksta (1 autorski arak), uključujući i slikovne priloge.

Naslovi i podnaslovi pišu se podebljano (**bold**) i označavaju (numeriraju) arapskim brojevima (2.), podnaslovi se pišu standardnim slovima, a označavaju se naslovom i brojem podnaslova (2. 1.).

Svi prilozi (članci, reagiranja, građa i prikazi) moraju biti pisani na računalu, u nekoj od inačica programa Microsoft Office(ili primjerice Libre Office). Obvezna je uporaba fonta Times New Roman.U tekstu se koristi veličina slova 12, a prored 1,5. Veličina slova u bilješkama treba biti 10, a prored jednostruki (1).

* Sažetak, Uvod i Zaključak

Sažetak, Uvod i Zaključak nisu isto. Sažetak služi obavještavanju čitatelja o cilju, znanstvenom doprinosu i metodologiji rada; uvod koristi općim smjernicama, objektima, elaboratu ciljeva i određivanju hipoteza; dok se zaključak odnosi na zaključke rada, opravdanost ciljeva, osvrte na hipoteze te moguću primjenu zaključaka rada.   
Sažetak treba sadržavati opće tematske i metodološke naputke s definiranim objektom i ciljem rada te ne smije prelaziti 150 riječi. Prijevod Sažetka na jedan od stranih jezika ne smije se provoditi doslovno uporabom nekih od programa prevođenja (npr. Google prevoditelj) već smislenim tekstom pisanim u duhu jezika na koji se prevodi.

Primjer:

Operativne aktivnosti provedene su na ranije definiranim bojišnicama, a jedna od najznačajnijih uključivala je šire područje glavnoga grada Republike Srpske Krajine. Bojišnica, odnosno operativni prostor, uključuje područje odgovornosti dodijeljeno postrojbi, okolno zemljište koje može utjecati na operacije i zračni prostor izravno iznad njega. Bojišnica šireg područja Knina uključuje planinski masiv Dinara s obilježjima krša i izrazite vertikalne raščlanjenosti. Specifična konfiguracija kninske kotline omogućuje provedbe digitalnih vojno-geografskih analiza koje uključuju analizu nagiba, odnosno mogućnosti kretanja operativne tehnike i ljudstva. Vojno-geografske analize bit će provedene uporabom programa ESRI ArcGis10.1. i njegovih ekstenzija u okviru vojno-metodološkoga standarda. Objekt rada digitalni je model operativnoga područja, a cilj rada je na temelju DMR-a prikazati vojno-geografske značajke Knina i njegove okolice.

U Uvodu se određuju osnovne smjernice rada te se pritom može dati prošireni osvrt na objekt i ciljeve, kao i dosadašnji znanstveni doprinos temi, dosadašnja istraživanja, njihovi zaključci i opće smjernice, postavljanje hipoteza koje će se tijekom istraživačkog procesa potvrditi ili osporiti.

Primjerice:

Raspolaganje potpunim, vjerodostojnim i pravovremenim informacijama jednostavnima za uporabu uvjet je za izvršavanje vojnih zadaća, a posjedovanje preciznih i pravovremenih geografskih informacija te njihova primjena na bojištu ključno je „oružje“ suvremenog ratovanja. Operativna priprema bojnoga polja jedna je od najznačajnijih sastavnica suvremenog načina ratovanja, a ona se temelji na nizu parametara koji omogućuju precizne obavještajne informacije o geografskim obilježjima bojišta, mogućnostima i ograničenjima koje operativno područje pruža. Cilj ovoga rada je prikazati obilježja operativnog područja šire okolice Knina u vojno-redarstvenoj operaciji “Oluja” temeljene na suvremenim vojno-geografskim analizama, koristeći alate bez kojih je suvremen način ratovanja nezamisliv. Sukladno odabiru osnovnih parametara, prostora i događaja, odabrane su i referentne točke potrebne za prostorne analize, a tako da se podudaraju s referentnim točkama operacije „Oluja“. S obzirom na prethodna saznanja i uvide o vrsti reljefa odabrane su različite prostorne analize u okviru standardizirane vojne procedure: promatranje polja djelovanja, horizontalna vidljivost za izravnu vatru, analiza i ocjena tla i reljefa, potencijal zaštite reljefa, prikrivenost od horizontalnih osmatranja, ekspozicija, prohodnost – analiza kretanja i “ključ reljefa”, nagib padina i analiza pristupa, ključnih sastavnica i obilježja operativnoga područja šire okolice Knina u operaciji “Oluja”.

U Zaključku se navode zaključci znanstvene ili stručne rasprave, potvrda ili pobijanje hipoteza, potvrda cilja rada, elaborat znanstvenoga i stručnoga doprinosa, primjena znanstvenoga problema i njegov doprinos.

Primjer:

Promatranjem rezultata prostornih analiza s geografskoga stajališta, nameće se nekoliko zaključaka vezanih uz ostvarivanje maksimalne učinkovitosti na bilo kojoj vrsti reljefa, uz uvjet da provedbi vojne akcije prethodi provedba prostornih analiza na što kvalitetnijem digitalnom modelu reljefa. Prije svega, analiza tla i reljefa upućuje na to da se radi o nepovoljnom prostoru što se tiče prohodnosti svih pokretnih elemenata vojne sile. Naime, kombinacija krškoga reljefa, visokih vrijednosti vertikalne raščlanjenosti i nagiba padina, kao i izrazito složena strukturna građa negativno djeluju na brzinu prodora smjerovima koji nisu uređeni za bilo koju vrstu prometa, pa ni pješačkoga. Ako se visoke vrijednosti vertikalne raščlanjenosti promatraju samostalno, očita je mogućnost njezine iskoristivosti tijekom promatranja polja djelovanja (horizontalna vidljivost za izravnu vatru) i potencijala zaštite reljefa (prikrivenost od horizontalnih osmatranja), što je i jedno od obilježja operativnoga područja šire okolice Knina s obzirom na orijentiranost Dinare i njezinih padina u odnosu na Knin. S obzirom na to da je kretanje ljudstva i operativne tehnike ovisilo o komunikaciji, provedene su analize nagiba i kretanja na prometnicama koje su ukazale na relativno povoljnu prohodnost. Kao temeljna vrijednost uporabe digitalnog modela reljefa i prostornih analiza u svrhu vojno-geografskih analiza i vojno-geografskoga shvaćanja nekog prostora, ističe se mogućnost provedbe svih potrebnih analiza prije provođenja vojne operacije. Važno je naglasiti da cilj nije tisak karte s podatcima dobivenima analizama, već digitalno korištenje važnoga dijela podataka i preklapanje slojeva podataka kako bi operativna priprema bojnoga polja u stvarnom vremenu bila pravovremena i svrsishodna.

* **pisanje bilješki (citiranje izvora u fusnotama)**

Pravilno citiranje izvora u časopisu *Obnova* jedno je od temeljnih uvjeta autorima za objavu rada.

Referenciranje izvora časopis *Obnova* preferira u fusnotama, a ne unutar teksta rada.

Model citiranja je Chicago model, široko primijenjen na Zapadu (SAD i Europska unija).

**Molimo obratiti pozornost na sve detalje (zagrade, interpunkcijski znakovi).**

Citiranje stručnog rada: Puno ime autora, „Naziv rada”, *Naziv publikacije* broj (Mjesec Godina): stranica.

Erik Fugedi, „Lik i značaj Ivana Kapistranskog”, *Croatica Cristiana periodica* XI/19 (lipanj 1987.): 138−139.

> Ne navode se sve stranice, nego samo one na kojima se citat nalazi (ovdje je naveden primjer gdje se citat proteže kroz dvije stranice).

Za svako kasnije navođenje za svaki se izvori koristi skraćena bilješka:

rad u časopisu: Prezime autora, „Skraćeni naziv rada”, stranica.

Fugedi, 1987., 135.

Citiranje knjige: Puno ime autora, *Naziv knjige* (Mjesto izdanja: Izdavač, Godina), stranica.

Zlatko Herkov, *Građa za financijsko-pravni rječnik feudalne epohe Hrvatske* (Zagreb: JAZU, 1956.), 33.

kasniji navodi skraćeno: Prezime autora, „Skraćeni naziv rada”, stranica.

Herkov, 1956., 33−44.

Ako postoji više autora, oni se navode jedan iza drugoga te se odvajaju zarezima a posljednji nakon veznika „i”:

prvo pojavljivanje:

Katarina Spehnjak i Tihomir Cipek, „Disidenti, opozicija i otpor – Hrvatska i Jugoslavija 1945. − 1990.”, *Časopis za suvremenu povijest* 39 (listopad 2007.): 258.

a kasnije skraćeno:

Spehnjak i Cipek, „Disidenti”, 259.

Ako autor nije poznat, bilješka se navodi kao i s autorom, samo što započinje nazivom publikacije.

Citiranje ne-stručnih članaka u novinskim izdanjima ili na mrežnim portalima:

prvo citiranje: Ime Prezime, „Naslov članka”, *Publikacija*, Nadnevak, Godina, stranica/poveznica.

Rebecca Mead, “The Prophet of Dystopia,” New Yorker, April 17, 2017, 43.

arhad Manjoo, “Snap Makes a Bet on the Cultural Supremacy of the Camera,” New York Times, March 8, 2017, https://www.nytimes.com/2017/03/08/technology/snap-makes-a-bet-on-the-cultural-supremacy-of-the-camera.html.

skraćeno: Prezime, „Skraćeni naslov”, stranica. (ili samo točka nakon naslova, ako je s mreže)

Citiranje razgovora (intervjua):

prvo citiranje: Ime prezime, “Naslov”, razgovarao \_\_\_\_\_\_, *Ime publikacije*, nadnevak, Godina, stranica/poveznica.

skraćeno: Prezime, razgovor.

Citiranje televizijske ili radijske emisije: Ime gosta, „Naslov epizode”, *Naslov emisije*, Ime medijske kuće, nadnevak.

Franje Šanjek, „Suočavanje s istinom”, *Misli 21. stoljeća*, Hrvatska radiotelevizija, 29. rujna 1999.

Citiranje tekstova na međumrežju: „Naslov”, Ime portala, pristupljeno: [nadnevak], poveznica.

“About Yale: Yale Facts,” Yale University, accessed May 1, 2017, https://www.yale.edu/about-yale/yale-facts.

“Privacy Policy,” Privacy & Terms, Google, last modified April 17, 2017, https://www.google.com/policies/privacy/.

skraćeno: Portal, „skraćeni naslov”.

* **pisanje Popisa literature na kraju rada:**

Popis literature navodi se po abecednom redosljedu, i to prema prezimenu autora ili prvog u nizu autora onako kako su izvorno navedeni u svojoj publikaciji.

**Molimo u sljedećem opisu obratiti pozornost na sve detalje i interpunkcijske znakove.**

Navođenje stručnih radova: Prezime, Ime. „Naslov članka.” *Naslov publikacije* broj (Mjesec Godina): stranice.

Satterfield, Susan. „Livy and the Pax Deum.” Classical Philology 111, no. 2 (April 2016): 165–76.

Keng, Shao-Hsun, Chun-Hung Lin, and Peter F. Orazem. „Expanding College Access in Taiwan, 1978–2014: Effects on Graduate Quality and Income Inequality.” Journal of Human Capital 11, no. 1 (Spring 2017): 1–34.

Navođenje knjiga: Prezime, Ime. *Naslov knjige*. Mjesto izdavanja: Izdavač, Godina.

Grazer, Brian, and Charles Fishman. A Curious Mind: The Secret to a Bigger Life. New York: Simon & Schuster, 2015.

Navođenje novinskih članaka i portala: Prezime, Ime. „Naslov”. *Ime publikacije*, nadnevak, godina.  
poveznica. (poveznice u Popisu literature uvijek u novom redu)

Navođenje razgovora/intervjua: Prezime, Ime. „Naslov”. Razgovarao \_\_\_\_. *Ime publikacije*, nadnevak, godina.  
poveznica.

Navođenje televizijske ili radijske emisije: Prezime Ime gosta. „Naslov epizode”. *Naslov emisije.* Ime medijske kuće, nadnevak.

Navođenje tekstova na međumrežju: Portal. „Naslov”. Pristupljeno [nadnevak]  
poveznica.

**3. Upute za pisanje znanstvenog eseja**

Znanstveni esej kraće je istraživačko djelo o određenoj temi koje s jedne strane dopušta veću uporabu proznoga stila klasičnoga književnoga eseja, a s druge strane postavlja kriterije znanstvenoga rada.

Za znanstveni esej načelno je potrebno obraditi izvore i literaturu, pronaći najbolje reference i napisati analizu u obliku argumentiranoga diskursa. U eseju se postavlja tema, ona je temelj rasprave, a rasprava treba dovesti do izvedenoga zaključka.

Osnovni elementi znanstvenoga eseja su Uvod, Razrada i Zaključak. Uvod i Zaključak su isti kao i kod znanstvenoga rada, a Razrada se piše u slobodnijemu proznom stilu u kojemu se načelno ne koriste podnaslovi i raščlanjivanje teksta. Tekst eseja je cjelovit, a Uvod, Razrada i Zaključak odvajaju se uvučenim prvim redom.

Kao i kod znanstvenoga rada, i u eseju se navode reference ako se preuzima misao, citat ili znanstveni zaključak; kao i Popis literature.

**Za sve dodatne informacije slobodno nas kontaktirajte na mail urednistvo.obnova@gmail.com**

**S poštovanjem,**

**Uredništvo časopisa Obnova**